Politiet fikk i dag klokken 11.50 melding om fire personer som var blitt dårlige etter å ha åpnet en pakke i postmottaket ved Kolsås leir i Bærum.

– Da vi kom hit var personene ganske dårlige, og ble sendt til Ullevål sykehus. Der har de vært gjennom en mengde undersøkelser, og er nå utskrevet, sier innsatsleder i politiet Tore Barstad.

Vet ikke årsaken

Det er fremdeles usikkert hva årsaken til hvorfor de ble dårlige er.

– Avsenderen var kjent og trygg, men vi er usikre på hva som var inne i pakken som gjorde personene dårlige, sier Barstad.

Materialet fra pakken ble sendt til Forsvarets forskningsinstitutt for videre undersøkelser, og undersøkelsene kom fredag kveld. Resultatet av prøvene viste ingenting farlig ved materialet.

– Vi vet derfor ikke hvorfor disse personene ble dårlige. Prøvene viste ingenting galt med materialet i pakken, sier operasjonsleder Tore Solberg i Oslo politidistrikt.

Skrevet ut fra sykehus

– De fire personene ble godt ivaretatt av helsepersonell, sier kommunikasjonsrådgiver i Forsvaret Jannicke Hauan Strand.

Alle de fire er nå skrevet ut fra sykehuset.

– Hvordan forstod personene at det var noe galt med pakken umiddelbart?

– Det var lukt, men vi kan ikke gå noe nærmere inn på hva som var i pakken. Det blir opp til politiet å finne ut av, sier Hauan Strand.

– Kan dette ha vært et bevisst angrep?

Innsatsleder i Oslo politidistrikt, Tore Barstad. Foto: NRK

– Vi utelukker ikke det, og det er derfor vi går bredt ut, sier innsatsleder Barstad til NRK i 19-tiden torsdag.

Forsvaret har ikke fått noen nye meldinger om personer som føler seg dårlig.

Flere militære avdelinger

Kolsås militærleir huser flere av avdelingene til Forsvaret. Forsvarets logistikkorganisasjon, Forsvarsmateriell, Cyberforsvaret, Nasjonal sikkerhetsmyndighet, Forsvarsbygg og Oslo garnisonsforvaltning. ​

I tillegg har leiren en av de største idrettsanleggene som finnes i norske militærleirer.